CELEX: 32014D0773
Language: sk
Date: 2014-10-30 00:00:00
Title: 2014/773/EÚ: Vykonávacie rozhodnutie Komisie z  30. októbra 2014 , ktorým sa Belgicku, Írsku, Francúzsku, Malte a Fínsku udeľujú výnimky z uplatňovania nariadenia Európskeho parlamentu a Rady (ES) č. 452/2008 o tvorbe a rozvoji štatistiky vzdelávania a celoživotného vzdelávania [oznámené pod číslom C(2014) 7865]

4.11.2014   
            
            
               SK
            
            
               Úradný vestník Európskej únie
            
            
               L 316/67
            
         VYKONÁVACIE ROZHODNUTIE KOMISIE
   z 30. októbra 2014,
   ktorým sa Belgicku, Írsku, Francúzsku, Malte a Fínsku udeľujú výnimky z uplatňovania nariadenia Európskeho parlamentu a Rady (ES) č. 452/2008 o tvorbe a rozvoji štatistiky vzdelávania a celoživotného vzdelávania
   
      
         [oznámené pod číslom C(2014) 7865]
      
   
   (Iba anglické, fínske, francúzske, holandské, maltské a švédske znenie je autentické)
   
      (2014/773/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 452/2008 z 23. apríla 2008 o tvorbe a rozvoji štatistiky vzdelávania a celoživotného vzdelávania (1), a najmä na jeho článok 6 ods. 3,
   so zreteľom na žiadosti, ktoré podalo Belgické kráľovstvo, Írsko, Francúzska republika, Maltská republika a Fínska republika,
   keďže:
   
               (1)
            
            
               Nariadením (ES) č. 452/2008 sa stanovuje spoločný rámec pre systematickú tvorbu európskej štatistiky vzdelávania a celoživotného vzdelávania. Uplatňuje sa na tvorbu štatistiky o účasti dospelých na celoživotnom vzdelávaní.
            
         
               (2)
            
            
               V článku 6 ods. 3 nariadenia (ES) č. 452/2008 sa stanovuje, že ak je to potrebné, môžu sa pre členské štáty prijať obmedzené výnimky, ktoré budú založené na objektívnych kritériách.
            
         
               (3)
            
            
               Belgické kráľovstvo, Írsko, Francúzska republika, Maltská republika a Fínska republika podali žiadosti o výnimku, pretože na dosiahnutie úplného súladu s nariadením (ES) č. 452/2008 sú potrebné významné úpravy ich národných štatistických systémov.
            
         
               (4)
            
            
               Takéto výnimky by sa preto mali uvedeným členským štátom udeliť.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Výboru pre Európsky štatistický systém,
            
         PRIJALA TOTO ROZHODNUTIE:
   Článok 1
   V Írsku sa zber údajov v súvislosti s druhým zisťovaním o účasti a neúčasti dospelých na celoživotnom vzdelávaní (ďalej len „druhé zisťovanie o vzdelávaní dospelých“) uskutoční od 1. januára do 31. decembra 2017. Referenčné obdobie, za ktoré sa zbierajú údaje o účasti na aktivitách celoživotného vzdelávania, je 12 mesiacov pred opytovaním.
   Vo Francúzsku a Fínsku sa zber údajov v súvislosti s druhým zisťovaním o vzdelávaní dospelých uskutoční od 1. januára do 30. júna 2017. Referenčné obdobie, za ktoré sa zbierajú údaje o účasti na aktivitách celoživotného vzdelávania, je 12 mesiacov pred opytovaním.
   Belgicko a Malta predloží Komisii (Eurostatu) súbory očistených mikroúdajov, pokiaľ ide o druhé zisťovanie o vzdelávaní dospelých, do deviatich mesiacov od skončenia obdobia vnútroštátneho zberu údajov.
   Článok 2
   Toto rozhodnutie je určené Belgickému kráľovstvu, Írsku, Francúzskej republike, Maltskej republike a Fínskej republike.
   
      V Bruseli 30. októbra 2014
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Ú. v. EÚ L 145, 4.6.2008, s. 227.